text: Her er politiet hurtigst
  21 januar 2011 kl. 09.38
  Sydøstjyllands Politi er Danmarks hurtigste, når der måles på, hvor lang tid det tager for politiet at nå frem til 112-alarmer.
  Specielt til indbrud, overfald og slagsmål reagerer betjentene i de østjyske købstæder hurtigst. I gennemsnit tager det syv minutter og fem sekunder, inden ordensmagten er fremme i de østjyske købstæder.
  
  Hurtigere end Aarhus
  Til sammenligning bruger kollegerne i Østjyllands Politi (med Aarhus som hovedby) et minut og 17 sekunder mere. 
  Som omtalt andetsteds bruger politiet i Syd- og Sønderjylland over to
  minutter mere til at rykke ud til 112-alarmer. Det skyldes, at den politikreds har mange landdistrikter, hvor snerydningen ikke er så effektiv som i byerne.
  
  Resultat af reform
  De gode responstider er et udslag af politireformen, mener politiinspektør i Sydøstjyllands Politi, Verner Pedersen. 
  - Forklaringen er, at vi har vores patruljer kørende. Vi har ikke beredskabet siddende på stationerne, og samtidig har vi en god infrastruktur i politikredsen. Vi har fordelt patruljerne ude i områderne, så de er til stede i lokalområderne i døgndrift, siger han.
  